Søren Gade (V), 2006-04-18:
Tak for den overvejende positive modtagelse af det her lovforslag.
Jeg medgiver dog, at der er en vis modstand hos hr. Niels Sindal fra Socialdemokraterne, fru Line Barfod og hr. Holger K. Nielsen.
Jeg vil gerne sige her fra Folketingets talerstol, at lovforslaget her ikke er lavet for at mindske sikkerheden til søs, herunder øge risikoen for forurening, tværtimod.
Så jeg tror faktisk, at vi har et fælles mål om, at sejladssikkerheden skal være i top, og at vi skal minimere risikoen for, at der sker et olieudslip.
Derfor vil jeg gerne her fra Folketingets talerstol
også sige til ordførerne, som har talt om lovforslaget her i aften, at jeg selvfølgelig i perioden mellem første og anden behandling vil indkalde til et møde, hvor vi får lejlighed til at, hvad skal man sige, redegøre for det synspunkt, at det her rent faktisk er i overensstemmelse med et fælles mål om at sikre sejladssikkerheden.
For lovforslaget er i hovedtræk en opfølgning på den handlingsplan om styrkelse af sejladssikkerheden, der blev et resultat af regeringens supplerende regeringsgrundlag fra august 2003.
Der blev det nemlig fastslået, at vores farvande og kystnære områder skal beskyttes bedst muligt, og lovforslaget, vi behandler her i aften, har netop til formål at modernisere lodslovgivningen, således at der skabes mulighed for at effektivisere det statslige lodsvæsen i overensstemmelse med den generelle udvikling i samfundet og til gavn for sejladssikkerheden.
Et element i denne sammenhæng vil være at konkurrenceudsætte dele af det samlede lodsvæsen samt åbne mulighed for en kommende yderligere liberalisering.
Det er rigtigt, som også nogle ordførere gjorde opmærksom på, at lovforslaget i det væsentlige bygger på en betænkning, som et enigt lodslovsudvalg afleverede til mig i december 2004.
Der var nogle enkelte afvigelser fra betænkningen, og det skyldtes bl.a. justeringer på baggrund af modtagne høringssvar.
Så var der nogle spørgsmål.
Der var bl.a. et fra hr. Hans Kristian Skibby fra Dansk Folkeparti, hvor hr. Hans Kristian Skibby spørger, hvorfor havnechefer skal straffes ved modtagelse af et skib, der ikke har opfyldt lodspligt ved sejlads til havnen.
Der kan jeg sige, at ved overtrædelse af speciallove straffes man med ved en forsætlig og uagtsom overtrædelse.
Hvis der ikke er forsæt eller uagtsomhed, vil havnens personale være straffrit.
Grunden til, at det er taget med, er selvfølgelig, at havnen vil kunne have en økonomisk interesse i at modtage et skib.
Så der kan altså ikke blive tale om straf, hvis der er tale om, at det er uagtsomt eller der ikke er forsæt, når man modtager det pågældende skib.
Så vil jeg vedrørende den generelle lodspligt understrege, at der er lodspligt for skibe, der er farlige for havmiljøet i de danske farvande, og det bevares selvfølgelig uændret med det her lovforslag.
Det drejer sig om skibe, der er lastet med olie, skibe, der er lastet med kemikalier, gasarter eller har mere end 5.000 t bunkerolie om bord, og så selvfølgelig skibe, der er lastet med højradioaktivt materiale.
Så jeg vil generelt sige, at lovforslaget er lavet for at nedbringe taksten på lodsninger, med henblik på at flere tager lods om bord.
Vi har et fælles mål i at sikre havmiljøet og sikre mest mulig sikkerhed til søs, og det vil jeg gerne redegøre uddybende for til ordførerne imellem første og anden behandling.